b'\n_START_ARTICLE_\nVelika Kolumbija\n_START_PARAGRAPH_\nVelika Kolumbija (\xc5\xa1p. Gran Colombia) je nekdanja ju\xc5\xbenoameri\xc5\xa1ka dr\xc5\xbeava. Ustanovljena je bila v letih 1819 - 1822 ob osvoboditvi izpod \xc5\xa1panske kolonialne nadvlade. Obsegala je pribli\xc5\xbeno podro\xc4\x8dja dana\xc5\xa1njih Kolumbije, Venezuele, Ekvadorja, severnega Peruja, Paname in manj\xc5\xa1ih delov Brazilije. Glavno mesto je bilo v Bogoti, prvi predsednik pa je postal Simon Bolivar, njeno uradno ime je bilo Republika Kolumbija (poimenovanje Velika Kolumbija se danes uporablja zgolj kot razlo\xc4\x8ditev s sodobno Kolumbijo)._NEWLINE_Dr\xc5\xbeavo so kmalu za\xc4\x8deli pretresati nemiri in razli\xc4\x8dne separatisti\xc4\x8dne te\xc5\xbenje. Leta 1828 se je Velika Kolumbija zapletla v enoletni voja\xc5\xa1ki konflikt s Perujem, leta 1830 sta se odcepili \xc5\xa1e Venezuela in Ekvador, zato je istega leta prenehala obstajati. Ostanek nekdanje dr\xc5\xbeave se je poimenoval Republika Nova Granada, kasneje leta 1863 preimenovan v Zdru\xc5\xbeene dr\xc5\xbeave Kolumbije, leta 1886 pa v Republiko Kolumbijo; Panama pa je ostala njen sestavni del vse do leta 1903.'